Regionaalpoliitilised küsimused kerkisid üles  kõigi kandidaatriikide osas. Austria puhul on täheldatav selge jagunemine maa tööstuslikuks ida- ja turismist elatuvaks lääneosaks. Ka endiste Idabloki riikidega piirnevad alad ja mõned lõunapoolsed alad on Austria jaoks problemaatilised. Kõigi Põhjamaade liitumise korral oleks Euroopa Liidu territoorium suurenenud 50%, rahvastik vaid 5% võrra. Skandinaaviamaades paikneb rahvastik seega äärmiselt hõredalt (Rootsis 19, Soomes 15 ja Norras 14 inimest ruutkilomeetril; Euroopa Liidu keskmine on 145 inimest  ruutkilomeetril). Lisaks tuli arvestada ka karmide klimaatiliste tingimuste, kõrgete transpordikulutuste ja kohaliku majandussfääri suure sõltuvusega põllumajandusest ja kalandusest.